
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





                                                                       РЕШЕНИЕ
   № РН-134-24-04

Днес, 08.04.2024 г., Комисията за противодействие на корупцията /КПК/, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

     У С Т А Н О В И:

Проверката е образувана по реда на чл. 13, ал. 1, т. 8 от Закона за противодействие на корупцията (ЗПК) въз основа на Решение № КИ-072 от 05.03.2024 г. по сигнал с вх. № С-134/23.02.2024 г. на КПК.
Проверката е образувана по отношение на Димитър Костов – заместник – кмет на община С.   
В сигнала се посочва, че при извършена проверка в ТРРЮЛНЦ е установено, че Димитър Костов, след изтичането на едномесечния срок за подаване на декларациите по ЗПК, все още фигурира като член на управителен съвет, управител или собственик на търговско дружество „***“ ЕООД и на сдружение „***“.Твърди се още, че Костов е притежавал дялове или е бил управител и на дружествата: „***“ ЕООД, „***“ ЕООД и „***“ ООД, което създавало у гражданите на общината основателни съмнения, че той може да се разпорежда с общинско имущество в полза на тези търговски дружества и сдружения.   
Във връзка с твърденията в сигнала Комисията е изискала и е получила с писмо вх. № КПК-6047-2/22.03.2024г. от кмета на община С. следните писмени доказателства: Трудов договор № 107/30.11.2023 г.; длъжностна характеристика за длъжността зам. - кмет, утвърдена на 31.11.2023 г.;  декларация по чл. 49, ал. 1, т. 1 във връзка с § 2, ал. 1, т. 1 и т. 3 от ДР на Закона за противодействие на корупцията с вх. № 4/01.12.2023 г. и копие от регистъра на декларациите при общината.   
Комисията служебно е направила справки в Търговски регистър и Регистър на юридическите лица с нестопанска цел (ТРРЮЛНЦ), в Регистъра на лицата, заемащи висши публични длъжности на КПКОНПИ, НБД „Население“ и Информационната система за обмен на справочна и удостоверителна информация (RegiX).

В хода на проверката по сигнала Комисията установи следното от фактическа страна:

Сигналът е подаден от лице, с посочени имена, адрес, телефон и е подписан.
Димитър Костов е назначен за заместник – кмет на община С. с Трудов договор № 107/30.11.2023 г., считано от 01.12.2023 г. От същата дата, 01.12.2023 г.,  Костов е подписал Декларация по чл. 49, ал. 1, т. 1 от ЗПК, в която отбелязва, че: „І. не заема друга длъжност, която съгласно Конституцията или закон е несъвместима с положението на лице, посочено в разпоредбата на § 2, ал. 1, т. 1 от ДР на Закона за противодействие на корупцията и ІІ. не извършва друга дейност, която съгласно Конституцията или закон е несъвместима с  положението на лице, посочено в разпоредбата на § 2, ал. 1, т. 1 от ДР на Закона за противодействие на корупцията“. Предоставена е страница от Регистъра на община С. на декларациите по чл. 49, ал. 1, т. 1 и т. 3 от ЗПК, от където е видно, че Костов е подал своята декларация по чл. 49, ал. 1, т. 1 от ЗПК под № 4 от 01.12.2023 г. В графата за подадени декларации по чл. 49, ал. 1, т. 3 от ЗПК срещу неговото име е изписан текст „не“. 
От извършена справка в ТРРЮЛНЦ по партидата на Димитър Костов се установява, че към датата на назначаването му за заместник – кмет на община С., считано от 01.12.2023 г., същият фигурира като член на орган на управление в следните сдружения: „***“  и „ ***“. От същата справка е видно, че от 29.11.2023 г. е вписано прекратяване на участието на Костов като съдружник и управител в търговското дружество „***“ ЕООД. По отношение на дружеството „***“ ЕООД – в ликвидация, за него в Търговския регистър е отбелязано, че същото е с прекратена търговска дейност, считано от 08.09.2022 г. В търговското дело на дружеството е публикувано Протоколно решение на едноличния собственик на капитала от 12.12.2023 г., с което освобождава от отговорност като ликвидатор на дружеството Димитър Петров Костов и определя за такъв друго лице. Промяната е вписана на 29.12.2023 г.  
По партидата на Костов в Търговския регистър е налична информация за негово участие като съдружник и управител и в търговското дружество „***“ ЕООД, чиято търговска дейност е прекратена на 15.05.2018 г., т.е. далеч преди встъпването му като заместник – кмет на община С.. Освен това Костов е бил ликвидатор на дружеството „***“ ООД. От публикуван Протокол на Общото събрание на съдружниците на дружеството от 29.11.2013 г. става видно, че е прието решение за освобождаването от отговорност на Костов като ликвидатор и прекратяване дейността на дружеството.   

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от Закона за противодействие на корупцията, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия. 
Несъвместимостта съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност. Несъвместимостта по смисъла на разпоредбата на § 1, т. 4 от ДР на ЗПК съставлява съвместяване изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, заемащо публична длъжност по чл. 6, ал. 1 от ЗПК. Целта на института на несъвместимостта е превантивна - да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. ЗПК не посочва самостоятелни основания за несъвместимост на изброените в чл. 6, ал. 1 длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост. Затова и при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. Нарушение би могло да се установи само и доколкото съответните относими факти съвпадат с хипотезата на съдържащите се в специалния закон норми. 
В тази връзка и предвид служебното положение на Димитър Петров Костов като заместник – кмет на община С., приложение относно установяването на наличие или липса на несъвместимост по отношение на него намират разпоредбите на Закона за местното самоуправление и местната администрация (ЗМСМА) и по – конкретно ограниченията, въведени с разпоредбата на чл. 41, ал. 1 от ЗМСМА. Съгласно текста й кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата си. Според алинея 4 на разпоредбата заместник - кметовете на общини и на райони, кметските наместници и секретарите на общини при назначаването си на съответната длъжност представят декларация, удостоверяваща изискванията по ал. 1. 
Като заместник – кмет на община С. по силата на Трудов договор № 107/ 30.11.2023 г., считано от 01.12.2023 г., Костов встъпва в длъжността и отбелязва в подадената от него Декларация по чл. 49, ал. 1, т. 1 от ЗПК от 01.12.2023 г., че не заема друга длъжност и не извършва друга дейност, която съгласно Конституцията или закон е несъвместима с положението на лице, заемащо публична длъжност. Видно от справката в Търговския регистър към момента на назначаването му за заместник – кмет на община С., Димитър Костов продължава да е член на орган на управление в „***“  и сдружение „***“. По отношение на участието му като ликвидатор на дружеството „***“ ЕООД – в ликвидация, същото е прекратено и това обстоятелство е вписано в Търговския регистър на 29.12.2023 г., но основанието за това – Протоколно решение на едноличния собственик на капитала, е възникнало дори по –рано – на 12.12.2023 г. Т. е. от събраните по проверката данни и доказателства е видно, че към момента на встъпването му в длъжността на зам. – кмет на община С., Костов своевременно е предприел необходимите действия за прекратяване на възникналата несъвместимост в законоустановения срок по чл. 50 от ЗПК.  
В лимитативно изброените в чл. 41, ал. 1 от ЗМСМА забрани липсва и забрана за участието на лицето, заемащо публична длъжност по смисъла на чл. 6, ал. 1, т. 32 от ЗПК в надзорни, управителни и контролни органи на юридически лица с нестопанска цел. Това е така, т. к. по дефиниция и сдруженията, и фондациите като юридически лица с нестопанска цел, са организации, които нямат за цел търговска дейност и печалба. За разлика от търговските дружества, юридическите лица с нестопанска цел не правят бизнес и не целят стопански резултати. Ето защо законодателят е сметнал, че при тази хипотеза няма опасност общественият интерес да бъде застрашен или увреден от лични интереси на лицето, заемащо публична длъжност във връзка с участието му в надзорни, управителни и контролни органи на юридически лица с нестопанска цел. 
От горното следва, че така установените обстоятелства не противоречат на разпоредбата на чл. 41, ал. 1 от ЗМСМА, съответно и не водят до възникването на несъвместимост за лицето, като заемащо публична длъжност по чл. 6, ал. 1, т. 32 от ЗПК.
Предвид изложеното, на основание чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията 

РЕШИ:

           НЕ УСТАНОВЯВА НЕСЪВМЕСТИМОСТ по отношение на Димитър Костов с ЕГН ***, в качеството му на заместник – кмет на община С. и лице, заемащо публична длъжност по чл. 6, ал. 1, т. 32 от ЗПК, във връзка със съвместяването на участието му като член на управителния съвет на сдруженията „***“ и сдружение „***“ и като ликвидатор на търговското дружество „***“ ЕООД до 29.12.2023 г. със заемането на публичната длъжност като заместник – кмет на община С..  

           За приетото решение да бъдат уведомени заинтересованото лице и Окръжна прокуратура – П. във връзка правомощията й по надзора за законност.  



КОМИСИЯ:
        
                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/






